Hoërskool Waterkloof is 'n Afrikaanse hoërskool (enkelmedium) wat in die oostelike voorstede van Pretoria, Suid-Afrika geleë is. Leerders staan as Klofies bekend. Die skool se nuwe "e-leer" plaas Klofies in die globale wêreld omdat Hoërskool Waterkloof tegnologies met kennis verbind word deur middel van die beste beskikbare rekenaarnetwerke. Hierdie vernuwende denke is daarop gemik om leerders te inspireer, en die skool word as een van die voorstes in die land op akademiese, sport- en kultuurgebied beskou. Die onderwyseres Helena Coetzee was in 2009 die eerste Suid-Afrikaner wat die internasionale Pre University Teachers Award in die VSA ontvang het vir haar buitengewone bydrae op wetenskaplike en tegnologiese gebied. Onderwysers lewer provinsiaal en nasionaal bydraes op akademiese gebied. Ongeveer 8 500 leerders het reeds aan die skool gematrikuleer. Die skool het reeds 23 jaar agtereenvolgens ’n 100%-laagsyfer behaal en is vyf jaar agtereenvolgens dié top akademiese skool in Gauteng. Hoërskool Waterkloof het in 2010 die Anglo American Chairman’s Fund se prys ontvang as een van die Top 10 Wiskunde en Wetenskapskole in die land. Die 305 matrikulante van 2012 het byvoorbeeld 765 onderskeidings behaal.